中秋
作者：方岳
朝代：宋

paragraphs: 月出未出山蒼蒼，明毫倒射生寒芒。
光摇林彩已奇怪，月時猶在青山外。
一杯兩杯呼出來，仰天喝雲雲未開。
冰輪碾上何人推，天凉如水青如苔。
不知今我何如哉，冰撐雪拄胸崔嵬。
欲飛上天𣂏斗魁，手取蟾蜍探潑醅。
醉眠老兔秋毰毸，下視茫茫青作堆。
今人不見古時月，古月長照今人哀。
繇來今古一丘貉，安用老滴成瓊瑰。
如此佳月能幾回，搔吾鬢已霜皚皚。
李白如在三百杯，與騎鯨魚游九垓。